ET Euroopa Liidu Teataja C 18/42

Põllumajandustoodete ja toidu geograafiliste tähiste ja päritolunimetuste kaitset käsitleva nõukogu määruse (EÜ) nr 510/2006 artikli 6 lõike 2 kohase taotluse avaldamine

2010/C 18/15

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamisest.

KOONDDOKUMENT

NÕUKOGU MÄÄRUS (EÜ) nr 510/2006

„MOGETTE DE VENDEE”

EÜ nr: FR-PGI-0005-0541-27.03.2006

KGT ( X ) KPN ( )

1. Nimetus:

„Mogette de Vendée”

2. Liikmesriik või kolmas riik:

Prantsusmaa

3. Põllumajandustoote või toidu kirjeldus:

3.1. Toote liik:

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Toote kirjeldus, mida punktis 1 esitatud nimetus tähistab:

Nimetusega „Mogette de Vendée” tähistatakse piklikku (lingot) valget harilikku aeduba (Phaseolus vulgaris L.), mis on ühtlaselt ovaalne, laia neeru kujuga ja 1–2 cm pikk, triipe on aedoal vähe või ei ole üldse, kuju on ristkülikulaadne, sageli ühest otsast tömp.

Aedoa seemne kirjeldus

— Kuiv seeme on ühtlaselt valge värvusega, ilma märgatavate tugevate triipudeta, õhukese kestaga.

Kuiva aedoa „Mogette de Vendée” niiskusesisaldus jääb vahemikku 10–16 %.

— Poolkuiv aeduba on korrapärase, pikerguse laia neeru kujuga ning veidi ümaram kui kuiv aeduba. Aedoa värvus on olenevalt valmimisastmest valgest väga õrna heleroheliseni, mõned seemned võivad olla ka rohelised. Aedoa kest on sile ja läikiv. Aeduba on värske toode, mis ei vaja leotamist.

— Keedetult on aeduba „Mogette de Vendée” sulava sisuga, ühtlase suuruse, kuju ja värvusega, aedoa õhuke, mitte kõva kest on suus vähe tuntav. Aedoa maitse on vähesoolakas ja vähemagus, kerge porru ja kastani aimdusega.

Taime omadused

— Lühike vars;

— roheline kolmetine leht;

— üldiselt valge värvusega õis;

— aeduba on aastase kasvutsükliga, mis kestab ligikaudu 80–120 päeva maist septembrini;

— Vendées kasutatakse peamiselt varajase ja keskmise valmimisajaga sorte;

— taime madalaim kasvutemperatuur on 8–10 °C ja sobivaim kasvutemperatuur jääb vahemikku 16–24 °C;

— vastupidavus haigustele on hea;

— õitsemine toimub ühtlaselt.

Kasutatavate seemnete sordid valib „Mogette de Vendée” kutsealavaheline organisatsioon korrapäraselt välja sortide ametliku kataloogi alusel turustatavate sortide seast, mis on aedoa „Mogette de Vendée” ootuspäraste omadustega ja vastavad Vendée tavapärastele aedoasortidele. Tootjatele edastatav sortide loetelu koostatakse iga-aastaselt.

3.3. Tooraine:

—

3.4. Sööt (üksnes loomse päritoluga toodete puhul):

—

3.5. Tootmise erietapid, mis peavad toimuma määratletud geograafilises piirkonnas:

Aeduba „Mogette de Vendée” peab olema kasvatatud kaitstud geograafilise tähisega hõlmatud geograafilises piirkonnas.

3.6. Erieeskirjad viilutamise, riivimise, pakendamise jm kohta:

Aedubade esitlemis- ja pakendamisviisid

— Aedoad „Mogette de Vendée” kuivalt Kasutatakse järgmisi müügipakendeid: plastkotid, karbid, võrgud või muud pakendid tootekaaluga 500 g, 1 kg, 2 kg jne. Tooted, mis on ette nähtud transpordiks või mida pakendab partnerluslepingu alusel hulgiostja, pakendatakse hulgi.

— Aedoad „Mogette de Vendée” poolkuivalt sügavkülmutatuna Kasutatakse järgmisi müügipakendeid: plastkotid või muud pakendid tootekaaluga 1 kg jne. Tooted, mis on ette nähtud transpordiks või mida pakendab partnerluslepingu alusel hulgiostja, pakendatakse hulgi.

— Aedoad „Mogette de Vendée” naturaalselt keedetult ja steriliseeritult: müügipakendina kasutatakse konservpurke.

— Aedoad „Mogette de Vendée” naturaalselt keedetult ja pastöriseeritult: Müügipakendina kasutatakse plastümbrisega aluseid või plastkotte.

Lahtist müüki tarbijale ei toimu.

Kõikidel juhtudel tuleb aedoad pakendada ühtsete, identifitseeritavate ja nummerdatud partiidena. Iga tegevus on jälgitav ning selle kohta peetakse täpset aruandlust, mis sisaldab pakendamise kuupäeva, kasutatud aedubade „Mogette de Vendée” partii numbrit, tarnimisnumbrit ning pakendatud või valmistatud toodete partii numbrit ja vastavaid koguseid.

3.7. Erieeskirjad märgistamise kohta:

Kaitstud geograafilise tähisega (KGT) hõlmatud tooteid müüakse nimetuse „Mogette de Vendée” all.

Märgisel peab olema märge „Indication Géographique Protégée” ja/või ühenduse logo.

4. Geograafilise piirkonna täpne määratlus:

Aedubade „Mogette de Vendée” tootmise määratletud geograafiline piirkond on järgmine.

Loire-Atlantique'i departemang

Osaliselt hõlmatud kantonid:

Aigrefeuille sur Maine: kommuunid Geneston, Montbert, La Planche ja Vieillevigne;

Legé: kommuunid Corcoué sur Logne, Legé ja Touvois;

Machecouli: kommuunid La marne, Paulx ja Saint Etienne de Mer Morte;

Saint Philbert de Grandlieu: kommuunid de La Limouzinière, Saint Colomban ja Saint Philbert de Grandlieu.

Vendée departemang:

täielikult hõlmatud kantonid: Chantonnay, La Chataigneraie, Les Essarts, Fontenay Le Comte, Les Herbiers, L’Hermenault, Marueil sur Lay, Montaigu, Mortagne sur sèvre, La mothe Achard, Palluau, Le Porié sur Vie, Pouzauges, Rocheservière, La Roche sur Yon, Saint Fulgent, Sainte Hermine ja Saint Hilaire des Loges;

Osaliselt hõlmatud kantonid:

Challans: kommuunid Challans, Froidfond ja La Garnache;

Luçon: kommuunid Chasnais, Lairoux, Luçon, Magnils Reigniers ja Sainte Gemme la Plaine;

Maillezais: kommuunid Benet, Bouillé, Courdault, Doix, Liez, Maillezais ja Saint Pierre le Vieux;

Moutiers les Mauxfaits: kommuunid La Boissière des landes, Champ Saint Père, Curzon, Le Givre, Moutiers Les Mauxfaits, Saint Avaugourd des Landes, Saint Cyr en Talmondais, Saint Sornin ja Saint Vincent sur Graon;

Saint Gilles Croix de Vie: Coëx' kommuun.

5. Seos geograafilise piirkonnaga:

5.1. Geograafilise piirkonna eripära:

Vendée valdav ookeaniline kliima, laiuskraad ja departemangu idaosas asuv piirkonnale iseloomulik kõrge metsareljeef (Armorica massiivi viimased külgmised ahelikud nn monts vendéens) võimaldavad kultuurile nii piisavalt sademeid kui ka rohkelt päikesevalgust. Piirkonna sademete hulk on aasta peale hästi jaotunud ja keskmiselt üle 600 mm aastas. Temperatuur on mahe ja neljal kuul (maist kuni augustini), mil ube kasvatatakse, on keskmine temperatuur võrdlemisi kõrge. Päikesevalgust on üle 2 000 tunni aastas.

Tootmispiirkonna mullad on settelised pruunmullad. Mullas sisaldub ohtralt setteid (> 35 %), vähe savi (< 35 %), mulla värvus on pruun ja mullad on võrdlemisi paksu kihina, väikese kuivamisvõimega ning sisaldavad märkimisväärsel hulgal vett.

5.2. Toote eripära:

Aedubade „Mogette de Vendé” organoleptilised omadused (pärast keetmist) on järgmised:

— sulav mittekompaktne ja väheteraline tekstuur;

— kest on pehme, seda ei ole hamba all tunda;

— suurus, kuju ja värvus on ühtlane;

— hele värvus;

— maitse on vähesoolakas ja vähemagus;

— kerge porru ja kastani maitse.

Sügavkülmutamine, pastöriseerimine ja steriliseerimine võimaldavad aedoa omadusi säilitades muuta selle kasutamise käepäraseks. Lisaks sellele tagab aedoa „Mogette de Vendée” turustamisviiside lai skaala tarbija jaoks olulise valikuvabaduse ning võimaluse olla siiski kindel toote kvaliteedis.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel:

Seos geograafilise päritoluga põhineb toote kvaliteedil, selle pikaaegsel tuntusel ja aedoa „Mogette de Vendée” tootjate kohalikul oskusteabel.

Kvaliteedi seos tootmispiirkonnaga

Aedoa „Mogette de Vendée” kvaliteet (sulav ja ühtlane) on tihedalt seotud piirkonna mullastiku- ja kliimatingimustega.

Aeduba vajab oma kasvuks vett, päikest ja soojust. Vendée valdav ookeaniline kliima, laiuskraad ja departemangu idaosas asuv piirkonnale iseloomulik kõrge metsareljeef tagavad nii piisava sademetehulga (250–300 mm aprillist septembrini), suure hulga päikesevalgust (2 000 tundi aastas) ja temperatuuri, mis on ligilähedane aedoa ideaalsele kasvutemperatuurile (16–24 °C).

Kui seemnete mahapanekul ja taime tärkamisel on temperatuur liiga madal, ei hakka seeme idanema ja kuivab ära või kasvab seemnest liiga nõrk taim. Vendée erilised tingimused võimaldavad saavutada kasvuks parima temperatuuri, mis kestab piisavalt kaua, tagades taimedele vajaliku kasvutsükli. Mahe temperatuur maikuus soojendab Vendées mulla piisavalt üles ja aeduba „Mogette de Vendée” saab hakata kiiresti ja korrapäraselt idanema ning tänu sellele on aeduba koristamisajal ühtlane ja vajaliku kvaliteediga.

Piirkonna tüüpilised mullad ei kuiva liiga kiiresti ja sisaldavad piisavalt niiskust, tänu millele ei teki veepuudust, taim saab pidevalt toitaineid ja võib ühtlaselt kasvada, mille tulemusel on aeduba sulav ja ühtlane.

Tootmispiirkonna mullastik on ka kevaditi lihtsalt haritav.

Kuna kaitstud geograafilise tähisega hõlmatud piirkonnas ei ole saagikoristuse perioodil märkimisväärselt sademeid ja kuna muld ei ole liiga savine, võimaldab see aedoa looduslikku järk-järgulist kuivamist, ilma et seda takistaksid sademed või pinnase niiskus. Mulla looduslik kuivus võimaldab vähendada aedoa kasvuetappide erinevust ja saada tulemuseks ühtlase toote.

Seega on aedoa „Mogette de Vendée” kvaliteet (sulav ja ühtlane, aeduba on mahe ja korrapärane) otseselt seotud kaitstud geograafilise tähisega hõlmatud piirkonna mullastiku- ja kliimatingimustega:

— muld on ideaalne, hästi tasakaalus oleva savi- ja settesisaldusega, väheliivane ja piisava paksusega;

— kliima on ideaalne, sademete mõõduka vähesusega (sademete tase on keskmine ja niisutus toimub reeglipäraselt) ning päikeselist aega on piisavalt.

Aedoa „Mogette de Vendée” tuntus

Mogette'i aeduba on Vendées tuntud alates XVI sajandist ning sellest ajast peale on seda pidevalt kasvatatud. Väga pika aja jooksul on aeduba olnud Vendée piirkonna põhitoidus. Oa hea maine ulatub meie päevisse ning tarbijad ostavad seda meelsasti nii Prantsusmaal kui ka välismaal.

Alates XVII sajandi lõpust on arstid märkinud ära Vendée herne- ja oakasvatust, seda eelkõige lõunapoolsetel märgaladel; juba 1804. aastal kirjutab Cavoleau, et tasandiku lääneosas on valge uba vaese rentniku varandus; aastatel 1814–1825 külvatakse uba igal aastal keskmiselt 3 000 hektarile; Alates 1830. aastatest kuni XIX sajandi lõpuni ulatub keskmine külvipind 7 000 hektarini. XX sajandi alguses kasvatati uba veel võrdlemisi palju, enne II maailmasõda oli keskmine toodang 6 000 tonni. Põllumajandusameti juhataja T. Sarrazin märkis 1930. aastal Vendée köögiviljakultuuride kohta, et „kõigist kultuuridest on olulisim aeduba, mida kasvatatakse ligikaudu 9 000 hektaril ja mille kohalik sort nimetusega Mogette on kohalike taluinimeste põhitoiduseks. Aedoa kasvatamine on levinud kogu departemangus. Aastatel, mil põud ei tee saagile liiga, müüakse seda välja märkimisväärsetes kogustes.” Sajand hiljem töödeldakse kuivatatud aeduba uute tehnoloogiate abil ning turustatakse peamiselt konserveeritult. Tänapäeval tuleb siit peamine osa kogutoodangust, organiseeritud tootmise puhul seega ligikaudu 900 tonni aastas.

Kohalik oskusteave

Oa „Mogette de Vendée” tootjad on õppinud aegade jooksul oma toote omadusi hästi tundma ning see oluline oskusteave võimaldab neil tagada kvaliteetse saagi. Kvaliteet säilitatakse ka saagikoristusele järgnevatel tootmisetappidel. Kuid kõige paremini kajastub oskusteave saagikoristusel. Kuivatatud oad töödeldakse kolmes etapis: ubade korjamine, põllul kuivatamine ja peksmine. Tootja jaoks on kõige keerulisem määrata kindlaks parim hetk koristuseks ja peksuks. Varase koristuse puhul võib jätta oad järk-järguliselt kuivama, muutes oad seega ühtlaselt õrnaks. Põllul kuivatamine muudab ka peksmise lihtsamaks, kuna siis ei ole enam rohelisi lehti, mis võiksid jätta oaseemnetele plekke. Kuivatatud ubade tootjad on aastate jooksul täheldanud, et varajaselt korjatud uba säilitab rohelise vilja maitse. Liiga hilja korjatud oal ei ole seevastu kõiki lõhnanüansse ning see on maitsetum. Poolkuivad oad koristatakse ära vahetult ning kuivatamisetappi nende puhul ei esine, kuna kasutusele võetakse värsked oad. Oskusteave võimaldab tootjal alustada ubade korjamist siis, kui enamik kaunu on oma valmiduses kollakad ja poolkuivad ning uba on õrnrohelise varjundiga valge värvusega.

Viide spetsifikaadi avaldamisele:

http://www.inao.gouv.fr/repository/editeur/pdf/CDCAOP/CDCMogetteDeVendee.pdf